*****

ΚΑΝΟΝΙΣΜΟΣ (ΕΟΚ) αριθ. 1304/83 ΤΗΣ ΕΠΙΤΡΟΠΗΣ

της 26ης Μαΐου 1983

περί τροποποίησης του κανονισμού (ΕΟΚ) αριθ. 1821/81 περί των όρων χορηγήσεως των εξισωτικών αποζημιώσεων για ορισμένα σιτηρά σε απόθεμα στο τέλος της περιόδου εμπορίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1451/82 (2), και ιδίως το άρθρο 9,

Εκτιμώντας:

ότι ο σκοπός της εξισωτικής αποζημίωσης που προβλέπεται στο άρθρο 9 παράγραφος 1 του κανονισμού (ΕΟΚ) αριθ. 2727/75 είναι η εξασφάλιση της αρμονικής διεξαγωγής της περιόδου εμπορίας ορισμένων σιτηρών, αποφεύγοντας κυρίως τη μαζική παράδοση των εν λόγω σιτηρών στην παρέμβαση, τη στιγμή που λήγουν οι μηνιαίες προσαυξήσεις της τιμής παρέμβασης·

ότι, υπό τις συνθήκες αυτές, το ευεργέτημα της εξισωτικής αποζημίωσης μπορεί να παρασχεθεί μόνο στα σιτηρά που μπορούν να αποτελέσουν αντικείμενο των μέτρων παρέμβασης·

ότι τα προϊόντα που υπάγονται στα καθεστώτα τελωνειακού ελέγχου που αναφέρονται στο άρθρο 2 παράγραφος 2 του κανονισμού (ΕΟΚ) αριθ. 1371/81 της Επιτροπής της 19ης Μαΐου 1981 περί λεπτομερειών διοικητικής εφαρμογής των νομισματικών εξισωτικών ποσών (3), όπως τροποποιήθηκε τελευταία από τον κανονισμό (ΕΟΚ) αριθ. 2898/81 (4), δεδομένου ότι δεν υπόκεινται στο καθεστώς των νομισματικών εξισωτικών ποσών δεν βρίσκονται στο επίπεδο της εθνικής τιμής και δεν μπορούν, ως εκ τούτου, να αποτελέσουν αντικείμενο μέτρων παρέμβασης·

ότι, επίσης, τα προϊόντα που δεσμεύονται για εξαγωγή δεν μπορούν να προσκομιστούν στην παρέμβαση· ότι τα προϊόντα που προέρχονται από την παρέμβαση, αφού αναγνωριστούν, πρέπει να θεωρηθούν ότι έχουν δεσμευτεί για εξαγωγή από την κατακύρωσή τους στον υπερθεματιστή· ότι, αντιθέτως, για τα προϊόντα που προέρχονται από την ελεύθερη αγορά, η δέσμευση για εξαγωγή επέρχεται μόνο κατά τη στιγμή της τήρησης των τελωνειακών διατυπώσεων εξαγωγής, ή τη στιγμή που υπάγονται σε ένα από τα καθεστώτα που προβλέπονται από τον κανονισμό (ΕΟΚ) αριθ. 565/80 του Συμβουλίου της 4ης Μαρτίου 1980 περί της προπληρωμής των επιστροφών κατά την εξαγωγή για τα γεωργικά προϊόντα (5)·

ότι, λαμβανομένων υπόψη των ανωτέρω, πρέπει να αποκλειστούν από τη χορήγηση της εξισωτικής αποζημίωσης όλα τα προϊόντα που βρίσκονται στη μία ή στην άλλη από τις καταστάσεις που περιγράφτηκαν ανωτέρω και να τροποποιηθεί ο κανονισμός (ΕΟΚ) αριθ. 1821/81 της Επιτροπής (6)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1821/81 τροποποιείται ως εξής:

1. Στο άρθρο 1 προστίθεται το ακόλουθο εδάφιο:

«Οι επιχειρήσεις που αναφέρονται στο προηγούμενο εδάφιο δεν τυγχάνουν της εξισωτικής αποζημίωσης:

- για τα αποθέματα που βρίσκονται σε μία από τις καταστάσεις που αναφέρονται στο άρθρο 2 παράγραφος 2 του κανονισμού (ΕΟΚ) αριθ. 1371/81,

- για τα αποθέματά τους που έχουν αγοραστεί σύμφωνα με τις διατάξεις του τίτλου ΙΙ του κανονισμού (ΕΟΚ) αριθ. 1836/82,

- για όλα τα άλλα αποθέματα για τα οποία η αντίστοιχη τελωνειακή διατύπωση εξαγωγής έχει γίνει δεκτή από την αρμόδια τελωνειακή υπηρεσία ή που έχουν υπαχθεί σε ένα από τα καθεστώτα που προβλέπονται στα άρθρα 4 και 5 του κανονισμού (ΕΟΚ) αριθ. 565/80.»

2. Στο παράρτημα ΙΙ σημείο 4 προστίθεται το ακόλουθο κείμενο:

«ε) το είδος των σιτηρών το οποίο δεν υπάγεται σε μία από τις περιπτώσεις τις προβλεπόμενες στο άρθρο 1 δεύτερο εδάφιο.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 26 Μαΐου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 164 της 14. 6. 1982, σ. 1.

(3) ΕΕ αριθ. L 138 της 25. 5. 1981, σ. 1.

(4) ΕΕ αριθ. L 287 της 8. 10. 1981, σ. 1.

(5) ΕΕ αριθ. L 62 της 7. 3. 1980, σ. 5.

(6) ΕΕ αριθ. L 182 της 3. 7. 1981, σ. 10.